《兰亭》
元代·韩性

昔人艺芳兰，遗迹越溪上。风流晋诸贤，好奇极寻访。

坐令后来人，吊古更惆怅。忆昔初来游，精庐适新创。

俯仰三十年，故交独青嶂。今晨天气佳，烟堤系轻舫。

相携得良朋，举酒互酬倡。散策依晴林，沿洄俯新涨。

地偏尘易遣，虑澹情自畅。回首昔时游，乐事终不忘。

谁谓古人远，千载欣一饷。彭殇端齐轨，蒙庄谅非妄。

作者简介：（1266—1341）元绍兴人，字明善。博综群籍，尤邃于性理之学。为文博达俊伟，自成一家。居家教授，受业者甚众。巷夫街叟，童稚厮役，咸称为韩先生。宪府尝举为教官，不赴。卒谥庄节。